ବିର୍ଲା ଟାୟାର୍ସ ସମ୍ମୁଖରେ ଧାରଣା ଦେଲେ ଶ୍ରମିକଙ୍କ ପରିବାର
ବାଲେଶ୍ୱର ଅଫିସ, ୨୧।୮-ବକେୟା ଦରମା ଏବଂ ନିୟମିତ କାମ ଦାବିରେ ବାଲେଶ୍ୱର ଜିଲା ରେମୁଣା ଶିଳ୍ପାଞ୍ଚଳ ଥାନା ଅଧୀନ ସରସ୍ବତୀପୁରସ୍ଥିତ ବିର୍ଲା ଟାୟାର୍ସ ଫାଟକ ସମ୍ମୁଖରେ ୧୫୦୦ ଶ୍ରମିକଙ୍କ ପରିବାର ଲୋକେ ଗତ ୧୮ ତାରିଖ ରାତିରୁ ଧାରଣାରେ ବସିଛନ୍ତି। ଦୀର୍ଘଦିନ ହେଲା ଶ୍ରମିକମାନେ ଦୁର୍ଦ୍ଦିନ ମଧ୍ୟରେ କାଳ କାଟୁଥିବା ବେଳେ ପ୍ରଶାସନ ପକ୍ଷରୁ ଗୁରୁତ୍ୱ ଦିଆ ଯାଉ ନ ଥିବା ଅଭିଯୋଗ ହୋଇଛି। ଗୁରୁବାର ମଧ୍ୟାହ୍ନରେ ଜିଲାପାଳ କେ. ସୁଦର୍ଶନ ଚକ୍ରବର୍ତ୍ତୀଙ୍କ ନିର୍ଦ୍ଦେଶରେ ଅତିରିକ୍ତ ଶ୍ରମ ଅଧିକାରୀ ଅଭିମନ୍ୟୁ ପ୍ରଧାନ ଧାରଣାରତ ଶ୍ରମିକ ପରିବାର ଲୋକଙ୍କ ସହିତ ଆଲୋଚନା ପାଇଁ ଯାଇଥିବା ବେଳେ ଆକ୍ରୋଶର ଶିକାର ହୋଇଥିଲେ। ଫଳରେ ସେ ଧାରଣାସ୍ଥଳରୁ ପଳାଇ ଆସିଥିଲେ।  
କାରଖାନାର ୯ଟି ସଙ୍ଗଠନ ମଧ୍ୟରୁ ୭ଟି ସଙ୍ଗଠନର ଶ୍ରମିକ ଓ ପରିବାର ଲୋକେ ଧାରଣାରେ ସାମିଲ୍ ଥିବା ବେଳେ ଅନ୍ୟ ୨ଟି ସଙ୍ଗଠନର ଶ୍ରମିକ ତଥା ଶ୍ରମିକ ନେତାଙ୍କର ସମର୍ଥନ ରହିଥିବା ଜଣାପଡ଼ିଛି। ଆପୋଷ ସମାଧାନ ପାଇଁ କାରଖାନାର ପରିଚାଳନା କମିଟି ଶ୍ରମିକ ସଙ୍ଗଠନର ନେତୃବର୍ଗଙ୍କ ସହ ଆଲୋଚନା କରିଥିଲେ। କାରଖାନା ଚଳାଇବାକୁ ପୁଞ୍ଜିର ଅଭାବ ଥିବା ସହ ଆସନ୍ତା ୨୧ତାରିଖଠାରୁ ୩୦ ତାରିଖ ପର୍ଯ୍ୟନ୍ତ କାରଖାନା ଚାଲୁ କଲେ ଗତ ଡିସେମ୍ବରରେ ଥିବା ବକେୟା ୧୫ଦିନର ଦରମା ଦିଆଯାଇପାରିବ ବୋଲି ପ୍ରତିଶ୍ରୁତି ଦେଇଥିଲେ। ଏଥିରେ ଧାରଣାକାରୀମାନେ ଏକମତ ହୋଇ ନ ଥିବାରୁ ଆନ୍ଦୋଳନ ଜାରି ରହିଛି। ବିର୍ଲା ଟାୟାର୍ସ ମଜଦୁର ସଂଘର ସଦସ୍ୟ ଦେବେନ୍ଦ୍ର ସିଂ, ବିର୍ଲା ବିଜୁ ପଟ୍ଟନାୟକ କର୍ମଚାରୀ ସଭାର କମଳଲୋଚନ ଦାସ, ବିଜୁ କର୍ମଚାରୀ ସଂଘର ଶିବ ପ୍ରସାଦ ଦାସ, ବିର୍ଲା ଟାୟାର୍ସ କର୍ମଚାରୀ ସଂଗ୍ରାମୀ ସାମ୍ମୁଖ୍ୟର ରାମାୟଣ ଯାଦବ, ବିର୍ଲା ଟାୟାର୍ସ ଶ୍ରମିକ କଂଗ୍ରେସର ଅଶୋକ ରାଉତ, ବିର୍ଲା ଟାୟାର୍ସ ୱାର୍କର୍ସ ଆଣ୍ଡ ଏମ୍ପ୍ଲୋଇ ୟୁନିଅନ୍ର ନୀଲକମୋଲ ଦାସ, ବିଜୁ ଶ୍ରମିକ ସଂଘର ଛବିନ୍ଦ୍ର ମହାନ୍ତି ପ୍ରମୁଖ ଧାରଣାର ନେତୃତ୍ୱ ନେଇଥିଲେ।